b'\n_START_ARTICLE_\nRunav\xc3\xadkar kommuna\n_START_SECTION_\nAdministrativ historikk\n_START_PARAGRAPH_\nVed innf\xc3\xb8ringen av det kommunale selvstyret p\xc3\xa5 F\xc3\xa6r\xc3\xb8yene i 1872 ble hele \xc3\xb8ya en del av Eysturoyar prestagjalds kommuna. Fra slutten av 1800-tallet og til midten av 1900-tallet ble stadig flere sogn utskilt som egne kommuner. I 1967 ble Nes kommuna delt, s\xc3\xa5 den nordlige delen ble opprettet som Runav\xc3\xadkar kommuna. I 2005 ble kommunene Sk\xc3\xa1la, Elduv\xc3\xadk og Oyndarfj\xc3\xb8r\xc3\xb0ur med til sammen 985 innbyggere innlemmet i Runav\xc3\xadkar kommuna. Funningur innledet et interkommunalt samarbeid med Runav\xc3\xadk, og gikk endelig inn i kommunen med sine 72 innbyggere i 2009.\n_START_SECTION_\nPolitikk\n_START_PARAGRAPH_\nVelgerne i kommunen er overveiende h\xc3\xb8yreorienterte, i fav\xc3\xb8r av Sambandsflokkurin, F\xc3\xb3lkaflokkurin og Sj\xc3\xa1lvst\xc3\xbdri ved b\xc3\xa5de kommunestyre- og lagtingsvalg. Eysturoy regnes som en bastion for Sambandsflokkurin._NEWLINE_Kommunestyret i Runav\xc3\xadk har benyttet lovhjemmelen til \xc3\xa5 titulere seg selv \xc2\xabbystyre\xc2\xbb, ettersom kommunen har over 1\xc2\xa0500 innbyggere.'